REPUBLIKA SRBIJA

NARODNA SKUPŠTINA

Odbor za zaštitu životne sredine

19 Broj: 06-2/454-21

8. novembar 2021. godine

B e o g r a d

ZAPISNIK

17. SEDNICE ODBORA ZA ZAŠTITU ŽIVOTNE SREDINE,

ODRŽANE 8. NOVEMBRA 2021. GODINE

 Sednica je počela u 11,00 časova.

 Sednicom je predsedavao: prof. dr Ljubinko Rakonjac, predsednik Odbora.

 Sednici su prisustvovali članovi Odbora: zamenik predsednika Odbora Žarko Bogatinović, Gojko Palalić, Marija Todorović, Tomislav Janković, Vesna Krišanov, Jelena Obradović, Aleksandar Jugović, Nevenka Kostadinova, Akoš Ujhelji, Mina Kitanović i Jasmina Karanac kao i zamenici članova Odbora: Vladimir Grahovac (zamenik člana Marka Mladenovića) i Olja Petrović (zamenik člana Marka Parezanovića).

Sednici nisu prisustvovali članovi Odbora: Dragana Radinović, Marko Mladenović, Marko Parezanović, Dragan M. Marković i mr Dejan Radenković.

 Sednici su prisustvovale i predstavnice Ministarstva za zaštitu životne sredine: Aleksandra Imširagić Đurić, pomoćnik ministra i Biljana Milenković, šef Odseka za upravljanje biocidnim proizvodima, kao i predstavnica Zelene stolice: Veselina Pelagić iz Fondacije za istraživanje i razvoj, bezbednost hrane i eko zdravlje.

 Na predlog predsednika, sa 13 glasova „za“, jednoglasno, usvojen je sledeći:

D n e v n i r e d :

1. Razmatranje Predloga zakona o biocidnim proizvodima, koji je podnela Vlada, u načelu;
2. Razmatranje Predloga zakona o izmenama Zakona o integrisanom sprečavanju i kontroli zagađivanja životne sredine, koji je podnela Vlada, u načelu;
3. Razno.

Pre prelaska na rad po utvrđenom dnevnom redu, sa 13 glasova „za“, jednoglasno, usvojen je Zapisnik 16. sednice Odbora za zaštitu životne sredine, održane 7. oktobra 2021. godine.

Prva tačka dnevnog reda – **Razmatranje Predloga zakona o biocidnim proizvodima, koji je podnela Vlada, u načelu**

Aleksandra Imširagić Đurić, pomoćnik ministra za zaštitu životne sredine, navela je da je Zakon o biocidnim proizvodima još jedan od zakona u resoru životne sredine koji je pripremljen u postupku usklađivanja legislative sa propisima Evropske unije. Njim se vrši usklađivanje sa Uredbom o biocidnim proizvodima, uvažavajući stav Evropske komisije iznet u Skrining izveštaju za Poglavlje 27, da Republika Srbija treba da uskladi zakonodavstvo sa ovom uredbom. Dodala je da je važeći zakon, koji uređuje biocidne proizvode donet 2009. godine i da je usklađen sa Direktivom 98/8/EZ o stavljanju biocidnih proizvoda na tržište, u meri u kojoj je to bilo opravdano i izvodljivo za zemlju koja ima status kandidata za pristupanje Evropskoj uniji. Preuzeti su zahtevi koji nisu uslovljeni članstvom u Evropskoj uniji, ali i odluke koje donosi Evropska komisija, a koje se na osnovu zakona dirketno primenjuju. Evropska komisija je 2012. godine donela Uredbu (EU) 528/2012 o činjenju dostupnim na tržištu i korišćenju biocidnih proizvoda, kojom je Direktiva o biocidnim proizvodima stavljena van snage. Istakla je da je Uredba prevashodno doneta radi bolje harmonizacije pravila za stavljanje u promet i korišćenje biocidnih proizvoda na jedinstvenom tržištu EU. Naglasila je da je osnovni cilj Zakona o biocidnim proizvodima unapređenje sistema upravljanja biocidnim proizvodima propisivanjem novih jasnih i transparentnih pravila i procedura kojima se osigurava da se na tržištu Republike Srbije čine dostupnim biocidni proizvodi koji nemaju neprihvatljive štetne efekte na zdravlje ljudi i životinja ili neprihvatljive efekte na životnu sredinu. Jedna od ključnih novina jeste uređivanje stavljanja na tržište proizvoda koji su tretirani biocidnim proizvodom i utvrđivanje obaveze da lice, koje stavlja na tržište tretirani proizvod, taj proizvod propisano obeleži. Ovim dodatnim zahtevom podiže se svest i informisanost potrošača o tretiranom proizvodu kako bi napravio izbor da li će taj proizvod kupiti i koristiti ili ne.

Zakonom se preuzimaju aktivne supstance koje su odobrene u Evropske unije, i to Lista odobrenih aktivnih supstanci (Lista I), kao i Lista aktivnih supstanci koje su „povoljnijeg profila za zdravlje ljudi i životnu sredinu“ (Lista Ia). Pored tzv. pozitivne liste aktivnih supstanci, ovim zakonom uređuje se i tzv. negativna lista. Aktivne supstance za koje je u Evropska unija donela odluka o neodobravanju, upisuju se u Listu II i ne mogu se koristiti u biocidnim proizvodima koji se čine dostupnim na tržištu Republike Srbije. Naglasila je da se biocidni proizvod može naći na tržištu i koristi samo ukoliko proizvođač, uvoznik, distributer ili korisnik poseduje odobrenje da se biocidni proizvod čini dostupnim na tržištu, zatim rešenje o upisu u Listu biocidnih proizvoda koji mogu biti dostupni na tržištu i koji se mogu koristiti do donošenja odobrenja kao i rešenje o priznavanju odobrenja za činjenje dostupnim na tržištu i korišćenje donetog u skladu sa propisom Evropske unije, od strane nadležnog organa zemlje članice Evropske unije ili od strane Evropske komisije. Napomenula je da je zakonom propisano da biocidni proizvod, za koji nije donet akt za činjenje dostupnim na tržištu i korišćenje ili aktivna supstanca koja ne ispunjava utvrđene uslove, mogu da se čine dostupnim na tržištu samo radi korišćenja u eksperimentalne ili svrhe naučnog istraživanja za koje potvrdu izdaje Ministarstvo zaštite žiivotne sredine.

 Što se tiče nadzora nad uvozom biocidnih proizvoda, njega vrši carinski organ koji neće dozvoliti uvoz proizvoda za koji nije doneto odobrenje, rešenje o upisu u Privremenu listu, rešenje o priznavanju odobrenja kao i privremena dozvola.

Još jedna novina odnosi se na pravila za stavljanje na tržište supstanci, smeša ili proizvoda koji su tretirani biocidnim proizvodom (tretiranih proizvoda) pri čemu je definisana obaveza licu koje stavlja na tržište tretirani proizvod da taj proizvod propisno obeleži. Propisano je koji podaci su dostupni javnosti, a koji se smatraju tajnom. Ostali podaci mogu se označiti kao poverljivi, a Ministarstvo će odlučiti o tome da li će oni biti dostupni javnosti na osnovu propisa o slobodnom pristupu informacijama od javnog značaja. Radi lakšeg nadzora, propisana je obaveza vođenja evidencije o stavljanju na tržište biocidnog proizvoda, kao i evidencije o proizvodnom procesu koja je relevantna za kvalitet i bezbednost biocidnog proizvoda koji se stavlja na tržište. Istakla je da vođenje Registra biocidnih proizvoda omogućava transparentnost donetih akata, kao i preciznu evidenciju o biocidnim proizvodima i licima koja ih čine dostupnim na tržištu i koriste on je sastavni deo Integralnog registra hemikalija, koji se vodi u skladu sa zakonom kojim se uređuju hemikalije. Podsetila je da je 2019. godine uspostavljen elektronski portal za Integralni registar hemikalija (e-IRH portal) čime su stvoreni uslovi za elektronsko poslovanje u oblasti hemikalija i biocidnih proizvoda i postignuta je elektronska komunikacija sa privrednim subjektima. Radi sveobuhvatnijeg nadzora, dato je ovlašćenje da inspekcijski nadzor, pored inspektora za zaštitu životne sredine, vrše i sanitarni i veterinarski inspektori, svaki u svom delokrugu.

Prelaznim odredbama uspostavljen je odnos između novog zakona i zakona koji prestaje da važi u pogledu njihovog dejstva na postupke koji su započeti za vreme važenja ranijeg zakona. Za biocidni proizvod koji se čini dostupnim na tržištu i koristi, a za koji prema važećem zakonu nije postojala obaveza dobijanja akta za stavljanje u promet, propisana je obaveza i određen je rok za podnošenje zahteva za donošenje akta za činjenje dostupnim na tržište i korišćenje. Imajući u vidu da se takav biocidni proizvod nalazi na tržištu, a Ministarstvo nema podataka o njemu, rok od 60 dana određen je kako bi se, sa jedne strane, što pre osiguralo bezbedno činjenje dostupnim na tržištu takvog biocidnog proizvoda, a sa druge strane, omogućilo podnosiocu zahteva da pripremi propisanu dokumentaciju, osim toga, kako zakonom koji prestaje da važi nije bio obuhvaćen tretirani proizvod, ovim zakonom dat je rok od 180 dana da se tretirani proizvod propisano obeleži.

Naglasila je važnost Tvining projekta, koji je rađen u saradnji sa ekspertima iz Austrije, Slovenije, Irske i Belgije, kao i važnost bilateralnog projekta, koji je rađen u saradnji sa nacionalnim pravnim konsultantom i ekspertima Švedske agencije za hemikalije (KemI), a prilikom koga je izrađen Nacrt novog zakona o biocidnim proizvodima sa ciljem usklađivanja nacionalnog zakonodavstva sa odredbama Uredbe o biocidnim proizvodima.

Na kraju svog izlaganja, istakla je da usvajanje Zakona o biocidnim proizvodima doprinosi boljoj zaštiti zdravlja ljudi, zdravlja životinja i očuvanju životne sredine, da se unapređuje kontrola činjenja dostupnim na tržištu i korišćenja biocidnih proizvoda, obezbeđuje da se na tržištu RS čine dostupnim samo biocidni proizvodi čije je korišćenje bezbedno, da se unapređuju trgovinske razmene biocidnih proizvoda i tretiranih proizvoda sa zemljama Evropske unije i trećim zemljama, uz istovremeno uklanjanje nepotrebnih trgovinskih barijera itd. Takođe usvajanjem Zakona o biocidnim proizvodima potvrđuje se spremnost Republike Srbije da politiku upravljanja hemikalijama, uključujući biocidne proizvode, uskladi sa politikom EU u oblasti hemikalija i životne sredine, uključujući „Zeleni dogovor“, što je važno za napredak u pregovorima o pristupanju.

Po ovoj tački dnevnog reda nije bilo diskusije.

Na predlog predsednika Odbora, Odbor je, sa 13 glasova „za“, jednoglasno, odlučio da predloži Narodnoj skupštini da prihvati Predloga zakona o biocidnim proizvodima, koji je podnela Vlada, u načelu.

Predsednik Odbora obavestio je članove da je na ovaj predlog zakona podnet samo jedan amandman, i to na član 66. koji je podneo narodni poslanik Gojko Palalić.

Aleksandra Imširagić Đurić, pomoćnik ministra za zaštitu životne sredine izjasnila se da je podneti amandman prihvatljiv, budući da se odnosi na tehničku redakciju teksta, te da se time ne menja suština zakona.

Na predlog predsednika Odbora, Odbor je, sa 13 glasova „za“, jednoglasno, odlučio da predloži Narodnoj skupštini da prihvati amandman na član 66. koji je podneo narodni poslanik Gojko Palalić.

Za izvestioca Odbora na sednici Narodne skupštine određen je prof. dr Ljubinko Rakonjac, predsednik Odbora.

Druga tačka dnevnog reda – **Razmatranje Predloga zakona o izmenama Zakona o integrisanom sprečavanju i kontroli zagađivanja životne sredine, koji je podnela Vlada, u načelu**

Aleksandra Imširagić Đurić, pomoćnik ministra za zaštitu životne sredine, naglasila je da se izmene Zakona o integrisanom sprečavanju i kontroli zagađivanja životne sredine tiču člana 9. i člana 34. Kada se radi o izmenama člana 9, reč je o tehničkom usaglašavanju teksta, dok se izmene člana 34. odnose na produženje roka nadležnom organu za rešavanje po podnetim zahtevima za izdavanje integrisane dozvole, uključujući i postrojenja za koja će se pregovarati tranzicioni periodi sa Evropskom unijom. Ova promena nastaje usled usklađivanja sa pregovaračkom pozicijom za Poglavlje 27 (Životna sredina i klimatske promene) i usled sprečenosti operatera da svoje zahteve kompletiraju, s obzirom na složenost celokupne procedure (da bi se dobila integrisana dozvola, potrebne su i vodne, i upotrebne dozvole, i ostala dokumenta od strane drugih nadležnih organa). Naglasila je da je bilo propisano će za postojeća postrojenja i aktivnosti, nadležni organ izdati dozvolu najkasnije do 31. decembra 2020. godine, a da je ovim predlogom zakona taj rok pomeren do 31. decembra 2024. godine.

Po ovoj tački dnevnog reda nije bilo diskusije.

Na predlog predsednika Odbora, Odbor je, sa 13 glasova „za“, jednoglasno, odlučio da predloži Narodnoj skupštini da prihvati Predloga zakona o izmenama Zakona o integrisanom sprečavanju i kontroli zagađivanja životne sredine, koji je podnela Vlada, u načelu.

 Za izvestioca Odbora na sednici Narodne skupštine određen je prof. dr Ljubinko Rakonjac, predsednik Odbora.

Treća tačka dnevnog reda – **Razno**

 Povodom ove tačke dnevnog reda nije bilo predloga ni diskusije.

 Sednica je završena u 11,40 časova.

 SEKRETAR PREDSEDNIK

 Milica Bašić Prof. dr Ljubinko Rakonjac